মার্কিন মুলুকে স্বীকৃত বিশ্ববিদ্যালয়ের সংখ্যা চার হাজার ৮০০-এরও বেশি। ভর্তীচ্ছু শিক্ষার্থীর পছন্দের বিষয়টি নির্দিষ্ট বিশ্ববিদ্যালয়ে পড়ানো হয় কি না, শিক্ষাব্যয় কত, বিশ্ববিদ্যালয়টি বিদেশি শিক্ষার্থীদের আর্থিক সহায়তা দেয় কি না, কোথায় অবস্থিত, ক্যাম্পাস কত বড়, প্রয়োজনীয় সুযোগ-সুবিধা আছে কি না এবং প্রয়োজনীয় অনুমোদন ও স্বীকৃতি আছে কি না—এসব তথ্য জেনেই আবেদন করা উচিত। ভর্তির আগেই ভাষা দক্ষতার সনদের জন্য টোফেল বা আইইএলটিএস পরীক্ষায় অংশ নিতে হবে শিক্ষার্থীদের। ভর্তি আবেদন ফরম সতর্কতার সঙ্গে পূরণ করতে হবে। পূরণ করা ফরম ও অন্যান্য ডকুমেন্ট (সার্টিফিকেট, মার্কশিট, শিক্ষা ও জীবনযাপনের ব্যয় নির্বাহে সক্ষমতা আছে—এমন সার্টিফিকেট) নির্দিষ্ট সময়ের মধ্যে সরাসরি পাঠাতে হবে বিশ্ববিদ্যালয়ে। সাধারণত আবেদনের তিন থেকে পাঁচ মাসের মধ্যে আবেদনকারীকে বিশ্ববিদ্যালয়গুলো তাদের সিদ্ধান্ত জানিয়ে দেয়।